ನೀವೆಲ್ಲರೂ ಸಾಯುತ್ತೀರಿ ಎಂದು ತ್ಯಾಗಿ ಬಂಧನದ ಕುರಿತು ಪೊಲೀಸರಿಗೆ ಬೆದರಿಕೆ ಹಾಕಿದ ಯತಿ ನರಸಿಂಗಾನಂದ ನರಸಿಂಗಾನಂದ Photo: ndtv.com ಹೊಸದಿಲ್ಲಿ: ಉತ್ತರಾಖಂಡದ ಹರಿದ್ವಾರದಲ್ಲಿ ನಡೆದ ಧರ್ಮ ಸಂಸದ್ನಲ್ಲಿ ದ್ವೇಷದ ಭಾಷಣ ನೀಡಿದ ಪ್ರಕರಣದಲ್ಲಿ ಪೊಲೀಸರು ಒಬ್ಬ ಆರೋಪಿಯನ್ನು ಬಂಧಿಸಿದ ಬೆನ್ನಲ್ಲೇ ಪ್ರತಿಕ್ರಿಯಿಸಿರುವ ಆರೋಪಿಗಳಲ್ಲೊಬ್ಬರಾಗಿರುವ ಯತಿ ನರಸಿಂಗಾನಂದ್ ತುಮ್ ಸಬ್ ಮರೋಗೆ ನೀವೆಲ್ಲರೂ ಸಾಯುತ್ತೀರಿ ಎಂದು ಆಕ್ರೋಶದಿಂದ ಪ್ರತಿಕ್ರಿಯಿಸಿದ್ದಾರೆ. ಪ್ರಕರಣದ ಆರೋಪಿ ಜಿತೇಂದ್ರ ನಾರಾಯಣ್ ಸಿಂಗ್ ತ್ಯಾಗಿಯನ್ನು ಪೊಲೀಸರು ಗುರುವಾರ ರರ್ಕಿ ಎಂಬಲ್ಲಿ ಬಂಧಿಸಿದ್ದಾರೆ. ಈ ಹಿಂದೆ ವಸೀಂ ರಿಝ್ವಿ ಆಗಿದ್ದ ಉತ್ತರ ಪ್ರದೇಶ ಶಿಯಾ ವಕ್ಫ್ ಮಂಡಳಿಯ ಮಾಜಿ ಅಧ್ಯಕ್ಷನಾಗಿರುವ ಈತ ಇತ್ತೀಚೆಗಷ್ಟೇ ಹಿಂದು ಧರ್ಮಕ್ಕೆ ಮತಾಂತರಗೊಂಡು ಜಿತೇಂದ್ರ ತ್ಯಾಗಿಯಾಗಿದ್ದ. ಇನ್ನೊಂದು ಬೆಳವಣಿಗೆಯಲ್ಲಿ ಆರೋಪಿಗಳಾದ ಯತಿ ನರಸಿಂಗಾನಂದ ಹಾಗೂ ಸಾಧ್ವಿ ಅನ್ನಪೂರ್ಣ ಅವರಿಗೆ ಉತ್ತರಾಖಂಡ ಪೊಲೀಸರು ಸಮನ್ಸ್ ಕಳುಹಿಸಿದ್ದಾರೆ. ಗುರುವಾರ ಜಿತೇಂದ್ರ ತ್ಯಾಗಿಯನ್ನು ಬಂಧಿಸಿದ ಸಂದರ್ಭ ಪೊಲೀಸರು ಯತಿ ನರಸಿಂಗಾನಂದಗೆ ಸಹಕರಿಸುವಂತೆ ಕೇಳಿಕೊಂಡಿದ್ದರು. ಕಾರಿನಲ್ಲಿ ಕುಳಿತುಕೊಂಡಿದ್ದ ಆತ ತ್ಯಾಗಿಯನ್ನೇಕೆ ಬಂಧಿಸಲಾಗುತ್ತಿದೆ ಎಂದು ಪ್ರಶ್ನಿಸಿದ್ದಾರೆ. ನಾನು ಕೂಡ ಆತನ ಜತೆಗಿದ್ದೆ. ಆತ ಒಬ್ಬನೇ ಹಾಗೆ ಮಾಡಿದರೇ? ಎಂದು ಪ್ರಶ್ನಿಸುತ್ತಾರೆ. ಕಾರಿನಿಂದ ಹೊರಬರುವಂತೆ ಹೇಳಿದರೂ ಕೇಳದೇ ಇದ್ದಾಗ ಪೊಲೀಸರು ತ್ಯಾಗಿಗೆ ಪರಿಸ್ಥಿತಿ ಅರ್ಥವಾಗುತ್ತಿದೆ ಎನ್ನುತ್ತಾರೆ. ಅದಕ್ಕೆ ಪ್ರತಿಕ್ರಿಯಿಸಿದ ನರಸಿಂಗಾನಂದ್, ನನಗೆ ಅರ್ಥವಾಗುತ್ತಿಲ್ಲ. ಆತ ನಮ್ಮ ಬೆಂಬಲವನ್ನು ನಂಬಿ ಹಿಂದು ಧರ್ಮಕ್ಕೆ ಸೇರಿದ್ದಾರೆ, ಎಂದು ಹೇಳುತ್ತಿರುವುದು ವೀಡಿಯೋವೊಂದರಲ್ಲಿ ಕೇಳಿಸುತ್ತದೆ. ಕಾರಿನಿಂದ ಹೊರಬರುವಂತೆ ಪೊಲೀಸರು ಒತ್ತಡ ಹಾಕುತ್ತಿದ್ದಂತೆ ಆತ ನೀವೆಲ್ಲರೂ ಸಾಯುತ್ತೀರಿ, ಎಂದು ಹೇಳಿದ್ದಾರೆ ಎಂದು ndtv.com ವರದಿ ಮಾಡಿದೆ.